**...**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-am rătăcit tristețea în oraș

să uite unde stau, să nu mă știe...

Venea din anotimpul pătimaș

în care ne mușcasem cu mânie.

În haine gri prin parcuri bântuia.

Speram c-o să se piardă în uitare

dar s-a-ntâlnit tristețea mea cu-a ta...

De-atunci se tot privesc acuzatoare.

Și iată, înspre noi și-au îndreptat

privirile-n tăcere nefirească.

Și cine dintre noi nu-i vinovat?

Și cine ar putea să recunoască?